Document ID: 32008R0720

KOMMISSIONENS FORORDNING (EF) Nr. 720/2008
af 25. juli 2008
om fælles gennemførelsesbestemmelser til Rådets forordning (EF) nr. 1234/2007 vedrørende oplagring og flytning af produkter opkøbt af et betalings- eller interventionsorgan
(kodificeret udgave)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, sammenholdt med artikel 4, og
ud fra følgende betragtninger:
(1)
Kommissionens forordning (EØF) nr. 3515/92 af 4. december 1992 om fælles gennemførelsesbestemmelser til Rådets forordning (EØF) nr. 1055/77 om oplagring og flytning af varer opkøbt af et interventionsorgan (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.
(2)
Myndighederne er bekendt med al handel med de pågældende produkter. Det er derfor ønskeligt med henblik på en forenkling af administrationen i forbindelse med produkter, som et betalings- eller interventionsorgan ligger inde med, at fritage for fremlæggelse af licens, når disse produkter udføres til et tredjeland for at blive oplagret dér eller føres tilbage til den medlemsstat, som de kommer fra.
(3)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
UDSTEDT FØLGENDE FORORDNING:
KAPITEL 1
ALMINDELIG BESTEMMELSE
Artikel 1
Uden at det berører de undtagelser, der er fastsat i de særlige fællesskabsregler for visse produkter, fastsættes ved denne forordning de fælles gennemførelsesbestemmelser til artikel 39 i forordning (EF) nr. 1234/2007.
KAPITEL 2
INTERVENTIONSPRODUKTER, DER TRANSPORTERES TIL OPLAGRING I ET TREDJELAND
Artikel 2
Ved anvendelse af artikel 39, stk. 5, litra a), i forordning (EF) nr. 1234/2007 i forbindelse med udførsel af produkter til et tredjeland med henblik på oplagring dér indgives det dokument, der omhandles i artikel 3 i nærværende forordning, og udførselsangivelsen til det kompetente toldsted i den medlemsstat, hvor det for produkterne ansvarlige betalings- eller interventionsorgan er hjemmehørende.
Udførselsangivelsen og i givet fald dokumentet for ekstern fællesskabsforsendelse eller det tilsvarende nationale dokument skal indeholde en af påtegningerne i bilag I.
Der skal ikke fremlægges eksportlicens ved afslutning af toldformaliteterne ved udførsel.
Artikel 3
Det i artikel 2 omhandlede dokument udstedes af det kompetente betalings- eller interventionsorgan i afsendelsesmedlemsstaten og skal forsynes med et nummer og give følgende oplysninger:
a)
varebeskrivelse og i givet fald enhver anden oplysning, som er nødvendig for kontrollen
b)
antal kolli og deres art og eventuelt deres mærke og nummer
c)
produkternes brutto- og nettomasse
d)
henvisning til artikel 39 i forordning (EF) nr. 1234/2007 med angivelse af, at produkterne er bestemt til oplagring
e)
adressen på det forventede oplagringssted.
Når artikel 2 finder anvendelse, opbevares dette dokument på det toldsted, hvor udførselsangivelsen er indgivet, og en kopi af dokumentet ledsager produktet.
Artikel 4
1. Hvis produkter, som et betalings- eller interventionsorgan ligger inde med, og som er oplagret i et tredjeland, senere genindføres til den medlemsstat, hvor betalings- eller interventionsorganet et hjemmehørende, uden at salg har fundet sted:
a)
skal genindførelsen ske i henhold til artikel 39, stk. 5, i forordning (EF) nr. 1234/2007, og
b)
skal der ikke fremlægges importlicens.
2. Endvidere skal følgende dokumenter fremlægges på genindførselstoldstedet:
a)
den påtegnede kopi til eksportøren af den udførselsangivelse, der blev udstedt ved udførslen af de pågældende produkter til det tredjeland, hvor oplagring skulle finde sted, eller en kopi eller fotokopi heraf, hvis ægthed er bekræftet af det toldsted, der har udstedt originalen
b)
et dokument, der er udstedt af det betalings- eller interventionsorgan, der er ansvarligt for produkterne, og som indeholder de i artikel 3, litra a) til d), fastsatte oplysninger.
Disse dokumenter opbevares på genindførselstoldstedet.
KAPITEL 3
INTERVENTIONSPRODUKTER, DER OVERFØRES FRA ET BETALINGS- ELLER INTERVENTIONSORGAN TIL ET ANDET
Artikel 5
Ved anvendelse af artikel 39, stk. 5, litra b), i forordning (EF) nr. 1234/2007 i forbindelse med forsendelse af produkter til en anden medlemsstat med henblik på overførsel ledsages produkterne af et kontroleksemplar T5 som omhandlet i artikel 912a-912g i Kommissionens forordning (EØF) nr. 2454/93 (4). Kontroleksemplaret T5 udstedes af det betalings- eller interventionsorgan, der afsender produkterne, og skal i rubrik 104 indeholde en af påtegningerne i bilag II til nærværende forordning.
Nummeret på nærværende forordning skal anføres i rubrik 107.
Medlemsstaten kan tillade, at en hertil udpeget myndighed udsteder kontroleksemplar T5 i stedet for betalings- eller interventionsorganet.
Kontroleksemplaret T5 tilbagesendes direkte til det betalings- eller interventionsorgan, der har afsendt produkterne, efter behørig kontrol og påtegning foretaget af betalings- eller interventionsorganet i den medlemsstat, som produkterne overføres til.
KAPITEL 4
AFSLUTTENDE BESTEMMELSER
Artikel 6
Forordning (EØF) nr. 3515/92 ophæves.
Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag IV.
Artikel 7
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. juli 2008.

Labels: 8
3
15